*****

ΑΠΟΦΑΣΗ αριθ. 2289/84/ΕΚΑΧ ΤΗΣ ΕΠΙΤΡΟΠΗΣ

της 1ης Αυγούστου 1984

που τροποποιεί για δεύτερη φορά την απόφαση αριθ. 234/84/ΕΚΑΧ για παράταση του συστήματος επιτήρησης και ποσοστώσεων παραγωγής για ορισμένα προϊόντα των επιχειρήσεων της βιομηχανίας σιδήρου και χάλυβα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως τα άρθρα 47 και 58,

Εκτιμώντας ότι:

Η οικονομία της Ιρλανδίας εκβιομηχανίζεται σε συνεχώς μεγαλύτερο βαθμό και η ιρλανδική κυβέρνηση ακολουθεί την πολιτική της παροχής κινήτρων και της ενθάρρυνσης των επενδύσεων σε βιομηχανικά σχέδια καθώς και για την εγκατάσταση νέων βιομηχανιών στην Ιρλανδία. Η εξέλιξη αυτή οδηγεί σε αύξηση της ζήτησης τόσο για τα προϊόντα της βιομηχανίας σιδήρου και χάλυβα που χρησιμοποιούνται στις κατασκευές, όσο και για τα προϊόντα σιδήρου και χάλυβα που απαιτούνται από τον αναπτυσσόμενο βιομηχανικό τομέα.

Παραδοσιακά, η Ιρλανδία κάλυπτε με δική της παραγωγή μικρό μόνο μέρος της κατανάλωσής της σε χάλυβα και εισήγε το μεγαλύτερο μέρος για την κάλυψη των αναγκών της. Η αναδιάρθρωση της ιρλανδικής βιομηχανίας σιδήρου και χάλυβα κατά τα τελευταία χρόνια, η οποία είχε εγκριθεί από την Επιτροπή ως σύμφωνη προς τους γενικούς στόχους της στον τομέα του χάλυβα, επέτρεψε την αύξηση της παραγωγικής της ικανότητας και την κάλυψη μεγαλύτερου μέρους των αναγκών της Ιρλανδίας, ιδίως όσον αφορά ορισμένους χάλυβες κατασκευών, και, ως εκ τούτου, διαδραματίζει σημαντικό ρόλο στην ανάπτυξη της οικονομίας. Εκτός αυτού, η ίδια η βιομηχανία σιδήρου και χάλυβα, επειδή προμηθεύει άλλες αγορές της Κοινότητας και των τρίτων χωρών, αποτελεί αναπόσπαστο μέρος της οικονομικής αυτής ανάπτυξης.

Για τους λόγους αυτούς είναι αναγκαίο, σε περιόδους πολύ χαμηλής ζήτησης, να μεριμνά η Επιτροπή ώστε να μην επιβάλλονται περιορισμοί των ποσοστώσεων για την ιρλανδική βιομηχανία σιδήρου και χάλυβα, σε βαθμό που να παρεμποδίζεται η επίτευξη των αλληλεξαρτώμενων στόχων ανάπτυξης της ιρλανδικής βιομηχανίας σιδήρου και χάλυβα και της ιρλανδικής οικονομίας. Πρέπει, κατά συνέπεια, να τροποποιηθεί η απόφαση αριθ. 234/84/ΕΚΑΧ της Επιτροπής (1), όπως τροποποιήθηκε από την απόφαση αριθ. 2105/84/ΕΚΑΧ (2).

Μετά από διαβούλευση με τη συμβουλευτική επιτροπή και με τη σύμφωνη γνώμη του Συμβουλίου,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 16 της απόφασης αριθ. 234/84/ΕΚΑΧ τροποποιείται ως εξής:

1. Μετά τις λέξεις «στην Ελλάδα» παρεμβάλλονται οι λέξεις «ή στην Ιρλανδία».

2. Οι λέξεις «των παραγωγών αναφοράς» αντικαθίστανται από τη φράση «των ποσοστώσεων ή/και τμημάτων των ποσοστώσεων που επιτρέπεται να διατεθούν στην κοινή αγορά».

3. Στο τέλος του άρθρου, προστίθεται η φράση: «υπό τον όρο ότι η ενδιαφερόμενη επιχείρηση δεν έχει υποστεί κυρώσεις για μη τήρηση των κανόνων τιμών ή έχει εξοφλήσει τα οφειλόμενα πρόστιμα ».

Άρθρο 2

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1984.

Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε κράτος μέλος.

Βρυξέλλες, 1 Αυγούστου 1984.

Για την Επιτροπή

Etienne DAVIGNON

Αντιπρόεδρος

(1) ΕΕ αριθ. L 29 της 1. 2. 1984, σ. 1.

(2) ΕΕ αριθ. L 194 της 24. 7. 1984, σ. 18.